Геннадий Головкин Парижде бірқатар қорытынды кездесу өткізді
DATE: 22:44, 12 Тамыз 2024 | GMT +5
TITLE: Геннадий Головкин Парижде бірқатар қорытынды кездесу өткізді
URL: https://kaz.inform.kz/news/gennadiy-golovkin-parizhde-brkatar-koritindi-kezdesu-otkzd-939027/
META: DATE: 22:44, 12 Тамыз 2024 | GMT +5
TOTAL WORDS: 403
AUTHOR(S):
TEXT: Аталған жүздесулер – Қазақстан ҰОК-тің халықаралық бағыттағы жұмыстарының бір парасы. Кездесулер барысында Қазақстан мен Азия құрлығында спортты дамыту мәселелері талқыланды. Қазақстан ҰОК басшысы Ұлттық Олимпиадалық комитеттер Қауымдастығының президенті Роберт Митчелл мен ұйымның бас хатшысы Гунилла Линдбергпен өткен кездесуде ҰОКҚ Бас Ассамблеясына дайындық барысына тоқталды. Ассамблея отырысы ағымдағы жылдың қарашасында Португалияда өтеді. Одан бөлек, 2025-2028 жылдарға арналған Олимпиадалық ниеттестік бағдарламасы егжей-тегжейлі талқыланды. Кездесу барысында көтерілген тағы бір маңызды тақырып – Ұлттық Олимпиадалық комитеттерді қолдау және Қазақстанның халықаралық спорттық қоғамдастықтағы ролін нығайтып, отандық спортты дамытуға қосымша күш беретін Олимпиадалық қозғалысты ғаламдық деңгейде дамыту стратегиясы болды. Геннадий Головкин Бахрейн ҰОК президент, жоғары мәртебелі Халед бин Хамад Әл Халифа және Катар ҰОК басшысы, шейх Джоан бин Хамад әл-Танимен өткен кездесуде Азиядағы спорт мәселесін ортаға салды. Тараптар Азиядағы спортты одан әрі дамыту мүмкіндіктері мен ҰОК-тер арасындағы әріптестікті нығайту және қазақстандық спортшылардың халықаралық жарыстарға қатысуын сөз қылды. Сондай-ақ, Қазақстан ҰОК басшысы Катар және Бахрейн құрамаларын Олимпиада ойындарында сәтті өнер көрсетуімен құттықтады. Фото: ҰОК. Олимпиаданың соңғы күнінде Геннадий Головкин мен Халықаралық Олимпиада комитетінің Париждегі 142-сессиясында жаңадан мүшелікке сайланған АҚШ ҰОК президенті Джин Сайкс кездесті. Геннадий Головкин мен Джин Сайкс Қазақстан мен АҚШ арасындағы спорттық қарым-қатынасты нығайту мәселелерін көтеріп, Олимпиадалық қозғалыс аясындағы бірлескен жобалар мүмкіндігін талқылады. Головкин Сайксты ХОК мүшелігіне сайлануымен құттықтап, халықаралық спорттық қоғамдастық аясында жаңа бастамаларды сәтті жүзеге асыратынына сенім білдірді. Сондай-ақ Қазақстан ҰОК басшысы Халықаралық гимнастика федерациясының президенті әрі ХОК мүшесі Моринари Ватанабэмен кездесті. Ватанабэ мырза Головкинге ҚР ҰОК Президенті қызметінде сәттілік тілеп, барша Қазақстан халқын Нариман Курбановтың тарихи жүлдесімен құттықтады. Әңгіме барысында FIG президенті қазақстандық атлеттердің спорттық гимнастикадан тұрақты нәтиже көрсетіп жүргенін алға тартып, Қазақстанда гимнастиканың дамып келе жатқанын ерекше атап өтті. Головкин аталған спорт түрінен Олимпиада жүлдесін алу еліміздегі гимнастиканың жаңа қарқынмен дамуына ықпал ететінін айтты. Сөз соңында тараптар екі ұйым арасындағы ара қатынасты әрі қарай да нығайта түсуге уәде берді. «Геннадий Головкиннің Париж Олимпиадасындағы жұмыс кестесі өте тығыз болды. Жарысқа барып, біздің спортшыларды үздіксіз қолдаудан бөлек, ҰОК басшысы халықаралық қатынастарды жақсартып, қазақстандық спортты дамытудың кейбір мүмкіндіктеріне бағытталған біршама маңызды кездесу өткізді. Біз халықаралық қоғамдастық тарапынан Қазақстан ҰОК жаңа президентіне деген үлкен қызығушылық байқап отырмыз және оның әлемдік спорттағы ірі тұлға екені, сонымен қатар олимпиадашы ретінде танылғаны да біздің қызметімізге оң әсер етуде. Біз ҰОК-ке келген бірнеше ай ішінде халықаралық бағытты реттеуге арналған ауқымды жұмыс атқарылды. Командамыздың әу бастан таңдаған стратегиясы да осы болатын. Парижде өткен кездесулер тек бастамасы ғана, алдағы күз айлары ҰОК үшін қарбаласқа толы болмақ», - деді Қазақстан ҰОК бас хатшысы Жанар Утешева
